The Fate of Ophelia

"The Fate of Ophelia" (בעברית: "גּוֹרָלָהּ שֶׁל אֳפָלֶיהָ") הוא שיר מאת הזמרת-יוצרת האמריקאית טיילור סוויפט. הוא יצא לאור ב-3 באוקטובר 2025 על ידי חברת התקליטים ריפבליק רקורדס, כסינגל המוביל מתוך אלבום האולפן השנים-עשר שלה, The Life of a Showgirl. סוויפט כתבה, הלחינה והפיקה את היצירה לצד המפיקים מקס מרטין ושלבאק. השיר מאופיין בסגנונות הדאנס-פופ והסינת'-פופ, ומשלב שימוש בתופים, סינתיסייזרים וצלילי אומניקורד, ליצירת אווירה מלודית קצבית ועתירת שכבות.

ברובד הלירי, מתוארת אישה הנודרת אמונים לגבר הגון שהציל אותה מגורל דומה לזה של אופליה, דמותו הטרגית של ויליאם שייקספיר במחזה "המלט". אופליה קיפחה את חייה מתוך יגון ודחייה רומנטית, וההשוואה אליה מעניקה לשיר עומק ספרותי ומטפורי. באמצעות ההקבלה הזו בוחנת סוויפט נושאים של גאולה נשית, אהבה ככוח מרפא ויכולת ההתחדשות לאחר כאב.

"The Fate of Ophelia" שבר ביום צאתו את שיא ההאזנות היומי בספוטיפיי לשיר ביום השקתו, וזכה לביקורות חיוביות נרחבות בעיתונות המוזיקלית והתרבותית. מבקרי מוזיקה ציינו אותו כאחד הקטעים הבולטים והקליטים ב-The Life of a Showgirl, והדגישו את ההפקה המוזיקלית המלוטשת ואת ההוק הזכיר. הווידאו קליפ לשיר, שנכתב ובוים בידי סוויפט, הוקרן לראשונה במסגרת אירוע ההשקה הקולנועי "The Official Release Party of a Showgirl", שנערך ביום יציאת האלבום. בקליפ מוצגת סוויפט בדמות רקדנית במופעי ראווה מתקופות שונות בתולדות התרבות המערבית, לצד צוות הכוריאוגרפים והרקדנים של סיבוב ההופעות The Eras Tour.

ב-25 בנובמבר 2025 יצא רמיקס לשיר בהשתתפות הצ'יינסמוקרס.

 רקע 
ב-13 באוגוסט 2025 הכריזה סוויפט על הוצאת אלבום האולפן השנים-עשר שלה, The Life of a Showgirl, במהלך פרק של הפודקאסט "New Heights" שהונחה בידי בן זוגה, שחקן הפוטבול טרוויס קלסי. באותו יום נחשף גם כי השיר הפותח את האלבום יהיה "The Fate of Ophelia". במהלך השיחה התייחסה סוויפט למחזהו של שייקספיר, "המלט", ולעומקה הטרגי של דמות אופליה, אשר שקעה באובדן הדעת ומצאה את מותה בטביעה, וציינה כי הן שם השיר והן תוכנו מהדהדים את גורלה הספרותי של הדמות. עטיפתו הסטנדרטית האלבום עוצבה בהשראת ייצוגי אמנות קלאסיים של מותה של אופליה, ובעיקר בהשראת ציורו "אופליה" של ג'ון אוורט מיליי מן המאה ה-19, שבו מתוארת הדמות שרועה במים ברגעיה האחרונים. קו אסתטי זה מהווה נדבך מרכזי בזהות האמנותית של האלבום ונשזר גם ברצועה הפותחת הנושאת את שם הדמות.

ב-19 בספטמבר 2025 פורסם כי השקתו של האלבום תלווה בסרט באורך 89 דקות שכותרתו Taylor Swift: The Release Party of a Showgirl. במסגרת ההכרזה נמסר כי לשיר "The Fate of Ophelia" יוקדש קטע ויזואלי עצמאי שישולב בסרט, לצד תיעוד תהליכי ההפקה מאחורי הקלעים. באותו מועד הוכרז רשמית, באמצעות חשבון האינסטגרם של סוויפט, כי מדובר בסינגל המוביל של האלבום.

 ניתוח מוזיקלי 
סוויפט כתבה והפיקה את השיר בשיתוף עם המפיקים מקס מרטין ושלבאק. מבחינה מוזיקלית, "The Fate of Ophelia" משתייך לסוגות הדאנס-פופ והסינת'-פופ, ומשלב יסודות של גרוב בסגנון ניו וייב. ההפקה נפתחת בצלילי פסנתר ומורכבת משכבות של הלמות תופים, גיטרת פלדה הוואית, עוגב וצלילי אומניקורד. ביצועה הקולי של סוויפט, הנע ברובו במנעד הנמוך, מלוּוה באפקטי הדהוד המעצימים את אופיו הקליל של השיר. מבקרים השוו את מקצבו לגלגול עכשווי של סגנון הפאנק-פופ מתחילת המאה ה-21, המזכיר את "Mercy" של דאפי ו-"Rumour Has It" של אדל. אחרים עמדו על גוון קודר המזכיר את אלבומה Reputation משנת 2017.

הטקסט הלירי כולל רמיזות רבות למערכת היחסים בין סוויפט לקלסי. השיר משחזר רגעים של תמיכה הדדית, בהם קלסי מוצג כדמות מושיעה, מעין ניגוד לסיפורה של אופליה, אשר לא זכתה לכך. מילות השיר שוזרות אזכורים לקריירה של קלסי כשחקן בקבוצת קנזס סיטי צ'יפס, לאמירותיו הפומביות בפודקאסט על רצונו לחזר אחר סוויפט, ולביטויים המזוהים עמו כגון "Keep it one hundred". המספר 100 נושא בשיר משמעות סימבולית נוספת, כמייצג את סכום המספרים 13 ו-87 המזוהים עימם, 13 כמספר המזל של סוויפט ו-87 כמספר על מדיו המקצועיים של קלסי. סוויפט מתארת את קלסי כמושיע מטאפורי שהצילהּ משיגעון, טביעה ומצוקות הנובעות מבדידות ומתעתועים של התהילה, ומכנה אותו כמי ש"הרחיק ממנה את גורלה של אופליה".

 הערכה ביקורתית 
הביקורת המקצועית לשיר הייתה רחבה ומשבחת. ג'ייסון ליפשוץ מבילבורד דירג אותו במקום השני בין רצועות האלבום ותיאר אותו כ"יצירה מופת של פופ מדויק" המאופיינת ב"פזמון רומנטי ברוח שנות ה-70" וב"צלילי פסנתר המתפתחים להרמוניות רב-שכבתיות". מריה שרמן מ-Associated Press הגדירה אותו כאחת הרצועות הזכירות ביותר באלבום, בעוד מארק סאבג' מ-BBC שיבח את המורכבות ההלחנתית שלו. מיכאל ווד מ"לוס אנג'לס טיימס" תיאר את היצירה כ"ממכרת" המזכירה את עבודות היורית'מיקס, ואילו וויל הודג'קינסון מהטיימס סבר כי חרף הלשון הפיוטית וההפקה המרשימה, ההשוואה בין סוויפט לאופליה אינה מתממשת במלואה. ספנסר קורנהבר מהאטלנטיק הגדיר את השיר כ"חזק מבחינה מוזיקלית, אך קודר באופן בלתי צפוי".

 רשימות סוף שנה 
ארגוןרשימהמיקוםמקורבילבורד100 השירים הטובים ביותר לשנת 202514חברת המצעדים הרשמית40 השירים הטובים ביותר לשנת 202529רולינג סטון100 השירים הטובים ביותר לשנת 20258

 וידאו קליפ 
ממוזער|250px|פתיחת הקליפ מציגה את סוויפט בדמותה של אופליה, כפי שהיא מתוארת בציורו של ג'ון אוורט מיליי.
הקליפ לשיר הוקרן בבכורה עולמית ב-3 באוקטובר 2025 במסגרת הסרט The Official Release Party of a Showgirl, שהוצג בבתי קולנוע ברחבי העולם במשך שלושה ימים כחלק ממסע הקידום של האלבום, ופורסם ביוטיוב ב-5 באוקטובר. סוויפט כתבה וביימה את הקליפ בעצמה, בהשתתפות רקדנים מסיבוב ההופעות "The Eras Tour" ובשיתוף פעולה עם הכוריאוגרפית מנדי מור. הסרט כולל שתי הקרנות של הקליפ וכן קטעי מאחורי הקלעים המתעדים את שלבי ההפקה. את הצילום הוביל הצלם רודריגו פרייטו, והחזרות נמשכו שלושה שבועות.

בקליפ מוצגת סוויפט בסדרת גלגולים של רקדניות במה מתקופות שונות בתולדות התרבות המערבית. הפתיחה מתארת אותה כמודל לציור פרה-רפאליטי של אופליה, בהשראת ציורו של מיליי, ובהמשך נראית סוויפט כחשפנית בסגנון בורלסקה, כרקדנית גו-גו משנות ה-60, כשחקנית תיאטרון המזכירה את שרה ברנאר, וככוכבת קולנוע מוזיקלי בהשראת באזבי ברקלי. הסצנה החותמת מתארת אותה שקועה באמבטיה, דימוי המשולב גם בעטיפת האלבום. דניאל פסקואל מ"בילבורד" הצביעה על שורה של רמיזות סמליות בקליפ, ובהן אזכור לכוריאוגרפיית הכיסאות מ-"Vigilante Shit" במסגרת סיבוב ההופעות, תפיסת כדור פוטבול, ומספר החדר 87 במלון – כולם רמזים מובהקים לקלסי.

 ביצועים מסחריים 
בשבוע השני לצאתו רשם 139.8 מיליון האזנות (ירידה של 36%) ו-20 אלף עותקים שנמכרו בשבוע שהסתיים ב-16 באוקטובר 2025.

השיר הוביל את מצעד הבילבורד הוט 100 במשך שמונה שבועות רצופים, ובכך השתווה ל-"Anti-Hero" כשיר של סוויפט שהחזיק בהובלה לזמן הארוך ביותר. השיר הוא הראשון מאז "Drivers License" של אוליביה רודריגו ששמר על המקום הראשון במשך שמונה השבועות הראשונים שלו במצעד.

 קרדיטים 
כל הקרדיטים שלהלן לקוחים מטיידל:
 טיילור סוויפט – כתיבה, הפקה, קולות
 מקס מרטין – כתיבה, הפקה, תכנות, קלידים, פסנתר, הקלטה
 שלבאק – הפקה, כתיבה, תכנות, בס, תופים, גיטרה, קלידים, אומניקורד, כלי הקשה, הקלטה
 אנדי פטרסון – גיטרת פדל
 רנדי מריל – מאסטרינג
 סרבן גניאה – מיקסינג
 ברייס בורדון – מיקסינג, טכנאי קול
 לאסה מרטן – הקלטה, טכנאי קול

 מיקומי שיא 

 מצעדי סוף שנה 

 נתוני מכירות 

 היסטוריית יציאות לאור 
 אזור תאריך פורמט חברת תקליטים הערות איטליה 3 באוקטובר 2025 שידור רדיו יוניברסל מיוזיק גרופ ארצות הברית6 באוקטובר 2025 רדיו מוזיקה עכשווית למבוגרים ריפבליק רקורדס7 באוקטובר 2025רדיו להיטים עכשוויים

קישורים חיצוניים

 הערות שוליים 

קטגוריה:שירי טיילור סוויפט
קטגוריה:שירי הצ'יינסמוקרס
קטגוריה:שירים באנגלית
קטגוריה:שירים שנכתבו על ידי טיילור סוויפט
קטגוריה:שירים שנכתבו על ידי מקס מרטין
קטגוריה:שירים שנכתבו על ידי שלבאק
קטגוריה:שירים שהופקו על ידי טיילור סוויפט
קטגוריה:שירים שהופקו על ידי מקס מרטין
קטגוריה:שירים שהופקו על ידי שלבאק
קטגוריה:שירי סינת'-פופ אמריקאיים
קטגוריה:שירים על דמויות נשיות בדיוניות
קטגוריה:סינגלים שהגיעו למקום הראשון באוסטריה
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון בישראל
קטגוריה:סינגלים שהגיעו למקום הראשון במצעד הרשמי של גלגלצ
קטגוריה:סינגלים שהגיעו למקום הראשון במצעד הבין-לאומי של מדיה פורסט
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון במצעד הסינגלים הקנדי
קטגוריה:סינגלים שהגיעו למקום הראשון בשוודיה
קטגוריה:סינגלים שהגיעו למקום הראשון בשווייץ
קטגוריה:שירי זהב בממלכה המאוחדת
קטגוריה:סינגלים בהוצאת ריפבליק רקורדס
קטגוריה:וידאו קליפים שבוימו על ידי טיילור סוויפט
קטגוריה:סינגלים שהגיעו למקום הראשון בצרפת